Hoewel daar soms na hierdie uitstappie as ‘n toer verwys word, is dit egter nie ‘n tradisionele toer nie. Dit is eerder ‘n Teater-op-Wiele-aanbieding waar jy as “reisende gehoorlid”per bus deur die strate van die Jakaranda-stad geneem word terwyl jy luister na al daardie nostalgiese stories wat in die donker opgesluit is. Anders as in ‘n statiese verhoogproduksie, vind hierdie vertellings op verskillende plekke plaas: op die bus tydens die rit asook van die bus af wanneer ons onverwags hier en daar afklim vir nog stories.
Om te verstaan wat die oorsprong van sogenaamde spookstories is, gee ons in hierdie informatiewe kategorie meer inligting oor die verband tussen spooksstories en die bonatuurlike. Ons verduidelik en behandel ook die verskillende tipe spookverskynsels wat ‘n mens kry, wat onder andere insluit die Herhaalspook, Bose Gees en Vertroostingspook. Ander verskynsels soos orbse en rookverskynsels wat op fotos verskyn, word ook verduidelik.
In die meeste van die spookvertelling wat op die aand se program is, deel ons ook die geskiedkundige agtergrond en omstandighede van die plek waar die spesifieke storie afspeel om die storie in konteks te plaas.